ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት "ደቂሰ እንከለኹ፡ መኪናን ሞተር ሳይክልን ዘዊረ ይፈልጥ'የ" 25 ታሕሳስ 2017 ምንጪ ስእሊ, Getty Images መግለጺ ስእሊ, ኣብ ጸልማት ሞተር ሳይክል ምዝዋር ማይን መካይንን ብጻዕቂ ዝንቀሳቐሳሉ ጸርግያን ጸዳፍ ቦታን ደቂስካ ክትከይድ ሓደገኛ ክኸውን ይኽእል'ዩ። ደቂስካ ምዝዋር ግና ነቲ ሓደጋ ናብ ካልእ ደረጃ ምምጣጥ'ዩ። ላዕለዋይ ናይ ሓንጎል ሓኪም ዝኾነ ዶክተር ጋይ ለሽዚነር ብዛዕባ ሓንቲ ንሱ ዝኣልያ ጃኪ እትበሃልን ብድቅስታ መኪናን ሞተርብሽክሌታን እትዝውር ሰብ ይዛረብ። ጃኪ፡ ድሕሪቲ ካብ ከናዳ ናብ ዓዲ እንግሊዝ ዝነበረ ሓጺር እዋን፡ ምስ ሓንቲ ዓባይ ሰበይቲ ትቕመጥ ነይራ። "ሓደ ረፍዲ፡ 'ትማሊ ለይቲ ድኣ ኣበይ ኬድኪ ኔርኪ' ኢላ ትሓተኒ" ትብል ጃኪ። ጃኪ ብወገና፡ ኣብ ወለሓደ ቦታ ከምዘይከደት ትነግራ። "እዋእ፡ ሞቶርብሽክሌታኺ ጌርኪ ወጺእኪ ኔርኪ" መለሰትላ እታ ዋና ገዛ ሰበይቲ። ሽዑ ጃኪ ሰንቢዳ፡ መከላኸሊ ቆቢዓ (ሄልመት) ጌራቶ ነይራ እንተኾይና ድማ ሓተተት። "እሱስ እወ፡ ነቲ ኣስካላ ዲጒዲጒ እናበልኪ ወሪድኪ፡ ቆቢዕኪ ኣልዒልኪ ኢኺ ወጺእኪ" በለታ እታ በዓልቲ ገዛ፡ ዳርጋ ን20 ደቒቕ ወጺኣ ከምዝነበረት እናሓበረታ። ጃኪ ነቲ ብብርሃን ወርሒ ተሰኒያ ዝዘረቶ ጉዕዞ ፈጺሙ ኣይዝከራን'ዩ፡ ምኽንያቱ ድማ፡ ኣብቲ እዋን'ቲ ደቂሳ እያ ነይራ። ወጺኣ ከምዝነበረት ክትዝክረሉ ዘኽእላ ዝኾነ ምልክት'ውን ኣይነበረን፡ ምኽንያቱ ነታ ሞቶርብሽክሌታኣ ልክዕ ኣብቲ ኩሉ ግዜ እትገበራ መሊሳታ ስለዝነበረት። ኣብ ካናዳ፡ ቆልዓ ከላ፡ ህብብቲ ስለዘይነበረት ኣብ ውሽጢ'ቲ ቴንዳ ናይ ብራውኒ ጉጅለኣ (ንዙረት ክኸዱ እንከለዉ) ክትድቅስ ኣይትኽእልን ነይራ። መግለጺ ስእሊ, ብድቁሳ መኪና እትዝዉር ጃኪ "ናይ ምጉራር ድምጺ የስምዕ ነይረ" ትብል። "ትሑት ምጉራር ድማ ኣይነበረን። ስለዚ ድቢ ዝመጽኦም ይመስሎም ነይሩ። ብዙሕ እዋን ብዓውታ የጉርር ስለዝነበርኩ፡ የፍርሖም ነይሩ፡ ስለዚ ድማዮም ኣብ ጥቓኦም ምቕራብ ዝኸልኡኒ ነይሮም"። ለይቲ ለይቲ ተንሲኡ ሃገራዊ መዝሙር ዘሚሩ ናብ መደቀሲኡ ዝምለስ ዝነበረ ሰብ እፈልጥ፡ ይብል ፕሮፌሰር መይር ክሪገር ካብ ዩኒቨርሲቲ የል። ነቲ ናይ ዝሮት ጉዕዞ ዝመርሑ'ውን ተሸግሮም ነይራ እያ። "ሃንደበት ለይቲ ተንሲአ ናብቲ ሩባ ገጸይ ይወርድ፡ ናብቲ ዱር ገጸይ እኸይድ። ትፈልጥ ዲኻ፡ ምኽኣል ስለ ዝሰኣኑኒ፡ ንገዛይ ይመልሱኒ ነይሮም"። ቅድሚ ኣብዞም ናይ በረካ ጉዕዞታት ምስታፋ፡ ጃኪ ብድቅስታ እትንቀሳቐስ ሰብ እያ ነይራ። መግለጺ ስእሊ, ጃኬ መኪንኣ ትዝዉር ኣላ "ነቲ ኣስካላ ወሪደ ናይ እንዳ ሳሎን ማዕጾ ከፊተ፡ ኣብ ኣፍደገ ናይ ወለደይ ክፍሊ ደው እብል ነይረ። ነደይ ብጣዕሚ'ዩ ዘሰንብዳ ነይሩ፡ ኣቦይ ግን ብኢደይ ሒዙ ናብ ላዕሊ ከም ዝድይብ ጌሩ፡ ናብ ዓራተይ የደቅሰኒ ነይሩ። ከምዚ ዓይነት ባህሪ ኣብ ህጻናት ምርኣይ ልሙድ'ዩ። ከም ብድቁስካ ምዝራብ፡ ደቂስካ ምብላዕን፡ ናይ ለይቲ ምስምባድ (ንጽባሒቱ እቲ ሰብ ዘይዝክሮ ምብህራር፡ ምእዋይን፡ ምጭዳርን) ዝበሉ ምስዚ ዝተኣሳሰሩ ባህርያት'ከ ይህልዉዶ ይኾኑ?
